Karrierelæring i gymnasiet. ”De vidste ikke, hvad de ville i starten”
Noemi Katznelson, Astrid Lundby, Niels-Henrik Møller Hansen
978-87-7112-599-3
Karrierelæring har i de senere år meldt sin ankomst i gymnasiesektoren såvel ’oppefra’ som ’nedefra’. ’Oppefra’ fordi karrierelæring med gymnasiereformen fra 2016 er rykket ind som ét af fire brede faglige kompetenceområder. Og ’nedefra’, da en række forsøgsgymnasier gennem de seneste år har arbejde med karrierelæringsaktiviteter og tænkningen omkring karrierelæring.
Denne rapport stiller skarpt på resultaterne af forsøgsgymnasiernes arbejde. Samtidigt handler den også om elevernes valg af en gymnasial uddannelse og deres tanker om det at gå i gymnasiet og deres videre forløb.
I rapporten her kan du med andre ord:
nærme dig en forståelse af, hvad karrierelæring er
blive klogere på unges valg af ungdomsuddannelse – særligt en gymnasial uddannelse
få indsigt i de unges tanker om tiden i og efter gymnasiet
blive præsenteret for en række cases, der beskriver hvordan arbejdet med karrierelæring kan tage sig ud i hverdagen på de gymnasiale uddannelser
blive introduceret for en konkret model og et redskab, der gør det muligt at arbejde systematisk med karrierelæring
og så kan du blive præsenteret for en række resultater, der giver en indikation på elevernes udbytte af at arbejde med karrierelæring
Rapporten henvender sig til alle med interesse i overgangen til ungdomsuddannelserne og de videregående uddannelser, unges uddannelsesvalg, unge i de gymnasiale uddannelser og hele feltet omkring vejledning i udskoling såvel som på ungdomsuddannelser og videregående uddannelser.